Haelwaarskuwing vir Bloem uitgereikFoto: Suid-Afrikaanse weerdiens Erge donderstorms kan vanaf Sondagmiddag oor Bloemfontein verwag word, met ŉ waarskuwing van groot haelkorrels. Die Suid-Afrikaanse weerdiens en versekeringsmaatskappye het Sondag ŉ waarskuwing aan inwoners van die Mangaung-munisipaliteit en Letsemeng- plaaslike munisipaliteit gestuur om vir erge hael gereed te wees. “Die erge storm is noord van Orania in die Noord-Kaap opgemerk en beweeg noordoos oor die Letsemeng- munisipale gebied tot by Bloemfontein,” het die weerdiens gesê. Die weerdiens het gesê dié gebiede kan ŉ groot hoeveelheid klein haelkorrels asook swaar reënval verwag. Groot haelkorrels, sterk stormwinde en swaar reënval kan oor die Letsemeng- munisipale gebied en Bloemfontein verwag word. Die weerdiens het ook ŉ waarskuwing uitgereik vir ŉ storm oor Bloemhof wat tussen Leeudoringstad en Orkney groot haelkorrels, sterk winde en swaar reënval kan meebring. Dié storm beweeg oos en noordoos.